32003R1267
L 180/1
JURNALUL OFÍCIAL AL UNIUNII EUROPENE
REGULAMENTUL (CE) NR. 1267/2003 AL PARLAMENTULUI EUROPEAN ȘI AL CONSILIULUI
din 16 iunie 2003
de modificare a Regulamentului (CE) nr. 2223/96 al Consiliului cu privire la termenul pentru transmiterea principalelor agregate ale conturilor naționale, la derogările privind transmiterea principalelor agregate ale conturilor naționale și la transmiterea datelor privind ocuparea forței de muncă în ore lucrate
(Text cu relevanță pentru SEE)
PARLAMENTUL EUROPEAN ȘI CONSILIUL UNIUNII EUROPENE,
având în vedere Tratatul de instituire a Comunității Europene, în special articolul 285,
având în vedere propunerea Comisiei (1),
având în vedere avizul Băncii Centrale Europene (2),
hotărând în conformitate cu procedura stabilită la articolul 251 din tratat (3),
întrucât:
(1)
Regulamentul (CE) nr. 2223/96 al Consiliului din 25 iunie 1996 privind sistemul european al conturilor naționale și regionale din Comunitate (4) conține cadrul de referință pentru standardele, definițiile, clasificările și normele contabile comune pentru întocmirea conturilor statelor membre pentru cerințele statistice ale Comunității, în vederea obținerii unor rezultate compatibile între statele membre.
(2)
Raportul Comitetului monetar privind cerințele statistice în Uniunea economică și monetară (UEM), aprobat de Consiliul Ecofin din 18 ianuarie 1999, a subliniat că, pentru buna funcționare a UEM și a pieței unice, o supraveghere și o coordonare a politicilor economice eficiente sunt de importanță majoră și că, în acest scop, este necesar un sistem de informații statistice cuprinzătoare care să ofere factorilor de decizie datele necesare pe care să își întemeieze deciziile. Acest raport a subliniat că este prioritar ca aceste informații să fie puse la dispoziția Comunității, în special pentru statele membre care fac parte din zona euro.
(3)
Raportul a subliniat că analiza comparativă între țări a pieței muncii va impune o mai mare atenție la nivelul UEM.
(4)
Pentru a întocmi statistici trimestriale pentru zona euro, termenul pentru transmiterea principalelor agregate ale conturilor naționale trebuie redus la 70 de zile.
(5)
Ar trebui abrogate derogările trimestriale și anuale acordate statelor membre care împiedică întocmirea principalelor agregate ale conturilor naționale pentru zona euro și pentru Comunitate.
(6)
Planul de acțiune privind cerințele statistice ale Uniunii economice și monetare, aprobat de Consiliul Ecofin din 29 septembrie 2000, consideră că transmiterea datelor din conturile naționale privind ocuparea forței de muncă conform unității „ore lucrate” este o prioritate.
(7)
Comitetul pentru programul statistic (CPS) și Comitetul pentru statistici monetare, financiare și referitoare la balanța de plăți (CMFB) au fost consultate în conformitate cu articolul 3 din Decizia 89/382/CEE, Euratom (5) a Consiliului și, respectiv, din Decizia 91/115/CEE a Consiliului (6),
ADOPTĂ PREZENTUL REGULAMENT:
Articolul 1
Anexa B la Regulamentul (CE) nr. 2223/96 se modifică după cum urmează:
1.
Textul care urmează după titlul: „Programul de transmitere a datelor privind conturile naționale” se modifică după cum urmează:
(a)
textul secțiunii „Prezentare generală a tabelelor” se înlocuiește cu textul din anexa I;
(b)
Textul din tabelul 1 „Agregate principale - exercițiul trimestrial și anual” se înlocuiește cu textul din anexa II.
2.
Textul care urmează după titlul „Derogări privind tabelele care trebuie furnizate în cadrul chestionarului «SEC 95» pe țări” se înlocuiește cu textul din anexa III.
Articolul 2
Prezentul regulament intră în vigoare în a douăzecea zi de la data publicării sale în Jurnalul Oficial al Uniunii Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Luxemburg, 16 iunie 2003.